钦定古今图书集成/明伦汇编/人事典/第045卷 > 《韩诗外传》 > 《一日子解》赵儒
## 钦定古今图书集成/明伦汇编/人事典/第045卷 > 《韩诗外传》 > 《一日子解》赵儒

予感岁暮乃为此解。冀良久相与砥砺，不我弃也。

客有问于一日。子曰：“子欲志道，胡谓一日也？岂不闻
道体无外，人心易私。非道远人人自远。而虽终身之
未逮，岂一日之可期一日？”子曰：“千里匪远，跬步匪近。
千钧匪重，锱铢匪轻，视之如一，乃得其情。岂不闻志
高者易荒，名盛者易倾。与其悠悠以卒岁，孰若竟日
而冰兢？”客曰：“噫嘻！为山九仞，功亏一篑。凿井未泉，犹
以为弃。日月逝焉，圣门是愧。杯水虽勤，车薪犹炽。如
子所云，不几于废道乎哉？”一日，子曰：“以昔视今，犹今
视昔。亿万斯年，犹之一日。苟今日之未力，又来日之
敢必。”客曰：“子之言吾知之矣。抔土不让，细流不择，积
小高大，而无间隙。日复一日，持久乃益。”一日，子曰：“是
道也，先意而为之，吾弗敢也。不耕而获，不菑而畬。有
望斯妄，无为斯为。厥心憧憧，是为自欺。”客曰：“子之言
得矣，盍尽言之。”一日，子曰：“‘客不闻乎孔子有言：一日
用力，力无不足。朝闻乎道，夕死可矣。一日克复，天下
归之’。吾知有今日，不知有来日。至于来日，视为今日，
泰山在前而不见其形，震惊在侧而不闻其威，吾谓
一日如是而已。”客曰：“闻命矣。”遂谓一日子云。

《拾遗记》：帝喾之妃，邹屠氏之女也。妃尝梦吞日则生
一子，凡经八梦则生八子，世谓为八神，亦为八翌。翌，
明也，亦谓八英，亦谓八力，言其神力英明，翌成万象，
亿兆流其神睿焉。

《史记五帝本纪》：“重华父曰瞽叟，瞽叟盲而舜母死。”按
注孔安国曰：“舜父有目，不能分别好恶，故时人谓之
瞽配，字曰叟，无目之称也。”

高阳氏有才子八人，世得其利，谓之“八恺。”高辛氏有
才子八人，世谓之“八元。”此十六族者，世济其美，不陨
其名。至于尧，尧未能举。舜举《八恺》，使主后土，以揆百
事，莫不时序。举《八元》使布五教于四方，父义，母慈，兄
友，弟恭，子孝，内平外成。昔帝鸿氏有不才子，掩义隐
贼，好行凶慝，天下谓之浑沌。少皞氏有不才子，毁信
“恶忠，崇饰恶言，天下谓之穷奇。颛顼氏有不才子，不
可教训，不知话言，天下谓之梼杌。此三族世忧之，至
于尧，尧未能去。缙云氏有不才子，贪于饮食，冒于货
贿，天下谓之饕餮。天下恶之，比之三凶。舜乃流四凶
族，迁于四裔，以御魑魅。”按注《神异经》云：“昆仑西有兽
焉，其状如犬，长毛四足，似罴而无爪”，有目而不见，行
不开，有两耳而不闻，有人知往。有腹，无五脏，有腹直，
短食径过人有德行而往抵角，有凶恶而行依凭之，
名浑沌。讙兜性似，故号之。西北有兽，其状似虎，有翼
能飞，便剿食人，知人言语。闻人斗，辄食直者。闻人忠
信，辄食其鼻。闻人恶逆不善，辄杀兽往馈之，名曰“穷
奇。”共工性似，故号之。西方荒中有兽焉，其状如虎而
大，毛长二尺，人面虎足，猪口牙尾长一丈八尺，搅乱
荒中名“梼杌”，一名“敖狠”，一名《难训》“鲧”，性似，故号之。西
南有人焉，身多毛，上头戴豕，性狠恶好息，积财而不
用，善夺人谷物，强者畏群，而单名饕餮。“三苗”性似，故
号之。

《高士传》：巢父者，尧时隐人也，山居不营世利，年老以
树为巢而寝其上，故时人号曰“巢父。”

《群碎录》：“尧封禹为夏伯，故谓之伯禹。”

《吴越春秋》：古公卒，太伯仲雍归赴丧毕，还荆蛮国民

故自号勾吴，非其方乎？

《史记·齐世家》：周西伯将出猎，卜之，曰：“所获非龙非彨，
非虎非熊，所获霸王之辅。”于是周西伯猎，遇太公于
渭之阳，与语大说，曰：“‘自吾先君太公曰：当有圣人适
周，周以兴’。子真是邪？吾太公望子久矣。”故号之曰太
公望。

无能子文王殁，武王伐纣灭之。伯夷叔齐叩马谏曰：
“父死不葬，而起大事，动大众，非孝也；为臣弑君，非忠
也。”左右欲兵之，武王义而释之。伯夷叔齐乃反隐首
阳山，号首阳子。

《左传隐公元年》：初，郑武公娶于申，曰武姜，生庄公及
共叔段。爱共叔段，欲立之，亟请于武公，公弗许。及庄
公即位，为之请制。公曰：“制，岩邑也。虢叔死焉，佗邑惟
命。请京使居之，谓之京城大叔。”

庄公十九年，楚子御巴人，败于津还。鬻拳弗纳，遂伐
黄初。鬻拳强谏楚子，楚子弗从，临之以兵，惧而从之。
鬻拳曰：“吾惧君以兵，罪莫大焉。”遂自刖。楚人以为大
阍，谓之大伯。

二十八年，晋伐骊戎，骊戎男女以骊姬归，生奚齐。骊
姬嬖，欲立其子，赂外嬖梁五，与东关嬖五。二五卒，与
骊姬谮群公子而立奚齐，晋人谓之“二五耦。”

《史记·秦本纪》：百里傒亡秦走宛，楚鄙人执之。缪公闻
百里傒贤，欲重赎之，恐楚人不与，乃使人谓楚曰：“吾
媵臣百里傒在焉，请以五羖羊皮赎之。”楚人遂许与
之。当是时，百里傒年已七十馀，缪公释其囚，与语国
事，谢曰：“臣亡国之臣，何足问？”缪公曰：“虞君不用子故
亡，非子罪也。”固问，语三日，缪公大说，授之国政，号曰
《五羖大夫》。

《左传文公元年》：楚子欲立王子职，而黜太子商臣。商
臣闻之而未察。其师潘崇曰：“‘享江芈而勿敬也’。从之。
江芈怒曰：‘呼，役夫！宜君王之欲杀女而立职也’。告潘
崇曰：‘信矣’。”按注：“呼，发声也。役夫，贱者称。”

襄公四年，臧纥侵邾，败于狐骀。国人诵之曰：“我君小
子，朱儒是使。朱儒朱儒，使我败于邾。”按《注》，臧纥短小，
故曰朱儒。

《路史》：李伯阳甫生而能语，黄面皓首，故谓之老子。邑
于苦之赖，赖乃莱也，故又曰老莱子。

《史记吴太伯世家》：季札封于延陵，故号曰延陵季子。
《左传》昭公二十八年：初，叔向欲娶于申公巫臣氏，其
母曰：“昔有仍氏生女，名曰元妻。乐正后夔娶之，生伯
封。实有豕心，贪婪无厌，忿颣无期，谓之封豕。”

《新序义勇》篇：“楚太子建以费无极之谮见逐。建有子
曰胜，在外。子西召胜，使治臼，号曰白公。”

《史记·越世家》：范蠡浮海出齐，变姓名，自谓鸱夷子皮，
耕于海畔，苦身戮力，父子治产。居无几何，致产数千
万。齐人闻其贤，以为相。范蠡喟然叹曰：“居家则致千
金，居官则至卿相，此布衣之极也。久受尊名，不祥。”乃
归相印，尽散其财，以分与知友乡党，而怀其重宝。间
行以去，止于陶，以为此天下之中，交易有无之路通，
为生可以致富矣，于是自谓陶朱公。

《战国策》：卫鞅亡魏入秦，孝公以为相，封之于商，号曰
“商君。”

《史记樗里子传》：樗里子者，名疾，秦惠王之弟也，与惠
王异母。母，韩女也。樗里子滑稽多智，秦人号曰知囊
樗里子。疾室在于昭王庙西渭南阴乡樗里，故俗谓
之樗里子。至汉兴，长乐宫在其东，未央宫在其西，武
库正直其墓。秦人谚曰：“力则任鄙，智则樗里。”

《虞卿传》：虞卿者，游说之士也，蹑𫏋担簦说赵孝成王，
一见赐黄金百镒，白璧一双，再见为赵上卿，故号为
虞卿。

《鲁仲连传》注《正义》曰：《鲁连子》云：“齐辩士田巴，服狙丘，
议稷下，毁五帝，罪三王，服五伯，离坚白，合同异，一日
服千人。有徐劫者，其弟子曰鲁仲连，年十二，号千里
驹，往请田巴曰：‘臣闻堂上不奋，郊草不芸，白刃交前，
不救流矢，急不暇缓也。今楚军南阳，赵伐高唐，燕人
十万，聊城不去，国亡在旦夕，先生奈之何？若不能者，
先生之言有似枭鸣，出城而人恶之，愿先生勿复言’。”
田巴曰：“谨闻命矣！”巴谓徐劫曰：“先生乃飞兔也，岂直
千里驹！”巴终身不谈。

《吕不韦传》：秦太子政立为王，尊吕不韦为相国，号称
“仲父。”

《荆轲传》：荆轲者，卫人也。其先乃齐人，徙于卫，卫人谓
之庆卿而之燕，燕人谓之“荆卿。”

《陈涉世家》：陈胜王凡六月已为王。王陈其故人尝与
佣耕者，闻之之陈，扣宫门曰：“吾欲见涉。”宫门令欲缚
之，自辨数。乃置，不肯为通。陈王出，遮道而呼涉。陈王
闻之，乃召见，载与俱归。入宫，见殿屋帷帐，客曰伙颐，
涉之为王。沈沈者，楚人谓多为伙，故天下传之。伙涉
为王，由陈涉始。

《汉书项籍传》：齐使者高陵君显见楚怀王曰：“宋义论武信君必败。数日果败，军未战，先见败征，可谓知兵
矣。”王召宋义与计事而说之，因以为上将军，别将皆
属，号卿子冠军。

《郦食其传》：“食其好读书，家贫落魄，无衣食业，为里监
门然吏，县中贤豪不敢役，皆谓之狂生。”

《晁错传》：错为太子家令，以其辩得幸太子，太子家号
曰“智囊。”

《万石君传》：石奋为诸侯相，长子建，次甲，次乙，次庆，皆
以驯行孝谨，官至二千石。于是景帝曰：“石君及四子
皆二千石，人臣尊宠，迺举集其门。”凡号奋为万石君。
《郅都传》：都为中尉，丞相条侯至贵居也，而都揖丞相。
是时民朴，畏罪自重，而都独先严酷，致行法不避贵
戚。列侯宗室见都，侧目而视，号曰苍鹰。

《楚元王传》：“辟疆子德字路叔，少修黄老术，有智略。少
时数言事，召见甘泉宫，武帝谓之千里驹。”

《东方朔传》：帝姑馆陶公主号窦太主，寡居，年五十馀
矣，近幸董偃，偃以主故，诸公接之，名称城中，号曰董
君。上从主饮，坐未定，上曰：“愿谒主人翁。”主迺下殿之
东厢，自引董君，因叩头谢，上为之起，有诏赐衣冠上
偃起，走就衣冠，主自奉食进觞。当是时，董君见尊不
名，称为主人翁。

《李广传》：广拜右北平太守，匈奴号曰“汉飞将军，避之，
数岁不入界。”

《车千秋传》：千秋本姓田氏，为相十二年。初，千秋年老，
上优之朝见，得乘小车入宫殿中，故因号曰“车丞相。”
《严延年传》：延年冬月传属县囚会论，府上流血数里，
河南号曰“屠伯。”

《翟方进传》：永始二年，擢方进为丞相。方进知能有馀，
兼通文法吏事，以儒雅缘饰法律，号为通明相，天子
甚器重之。

《冯野王传》：野王弟立，徙西河上郡。立居职公廉，治行
略与野王相似，而多知有恩贷，好为条教。吏民嘉美
野王立相代为太守。歌之曰：“大冯君，小冯君，兄弟继
踵相因循，聪明贤知惠吏民，政如鲁卫德化钧，周公
康叔犹二君。”

《楼护传》：护为人短小，精辨，论议常依名节，听之者皆
竦。与谷永俱为五侯上客，长安号曰“谷子云。笔扎楼
君卿唇舌”，言其见信用也。母死，送葬者致车二三千
两，闾里歌之曰：“五侯治丧楼君卿。”

《召信臣传》：信臣迁南阳太守，治化大行，吏民亲爱，信
臣号之曰：“召父。”

《万章传》：万章字子夏，长安人也。长安炽盛，街闾各有
豪侠，章在城西柳市，号曰“城西万子夏。”

《陈遵传》：遵字孟公，所到衣冠怀之，唯恐在后。时列侯
有与遵同姓字者，每至人门曰“陈孟公”，坐中莫不震
动，既至而非，因号其人曰“陈惊坐”云。

《杜钦传》：钦字子夏，少好经书，家富而目偏盲，故不好
为吏。茂陵杜邺与钦同姓字，俱以才能称京师，故衣
冠谓钦为“盲杜子夏，以相别。钦恶以疾见诋，迺为小
冠，高广财二寸。由是京师更谓钦为小冠杜子夏”，而
邺为“大冠杜子夏”云。

《货殖传》：“宛孔氏之先，梁人也，用铁冶为业。秦灭魏，迁
孔氏南阳，大鼓铸，规陂田，连骑游诸侯因通商贾之
利，有游闲公子之名。”

《搜神记》：“郑弘迁临淮太守，郡民徐宪在丧致哀，有白
鸠巢户侧，弘举为孝廉，朝廷称为白鸠郎。”

《实宾录》“有道大人”，汉李恢，广武君左车十四世孙，高
尚不仕，号“有道大人。”

珍珠船：汉雍仲进南海香，拜洛阳尉，时号香尉。
《后汉书冯勤传》：“勤字伟伯，魏郡繁阳人也。曾祖父扬，
宣帝时为弘农太守。有八子，皆为二千石，赵魏间荣
之，号曰万石君焉。”

《鲁恭传》：恭祖父匡，王莽时为羲和，有权数，号曰“智囊。”
《戴良传》：良字叔鸾，汝南慎阳人也。曾祖父遵，字子高，
平帝时为侍御史。王莽篡位，称病归乡里，家富，好给
施，尚侠气，食客尝三四百人，时人为之语曰：“关东大
豪戴子高。”

《刘盆子传》：“琅邪人樊崇起兵于莒，自号三老。初，崇等
以困穷为寇，无攻城徇地之计，众既寖盛，乃相与为
约，其中最尊者号三老，次从事，次卒吏，汎相称曰臣
人。王莽遣平均公廉丹，太师王匡击之，崇等欲战，恐
其众与莽兵乱，乃皆朱其眉以相识别，由是号曰赤
眉。赤眉大破丹、匡军，遂立盆子为帝。初，赤眉过式掠”
盆子及二兄恭、茂皆在军中，恭随崇降更始，盆子与
茂留军中，属右校卒吏刘侠卿主刍牧牛，号曰“牛吏。”
《冯异传》：“异为人谦退不伐，行与诸将相逢，辄引车避
道，进止皆有表识，军中号为整齐。每所止舍，诸将并
坐论功，异常独屏树下，军中号曰‘大树将军’。”

《任延传》：“延字长孙，南阳宛人也。年十二为诸生，学于
长安，明《诗》《易》《春秋》，显名太学，学中号为任圣童。”

拜大中大夫，居中东门侯舍，故时人号曰中东门君。”
《井丹传》：“丹字大春，扶风郿人也。少受业太学，通五经，
善谈”论，故京师为之语曰：“《五经》纷纶井大春。”

《戴凭传》：凭拜虎贲中郎将，以侍中兼领之，正旦朝贺，
百僚毕会，帝令群臣能说经者，更相难诘，义有不通，
辄夺其席以益通者，凭遂重坐五十馀席。故京师为
之语曰：“经解不穷戴侍中。”

《逄萌传》：萌与同郡徐房、平原李子云、王君公相友善，
并晓阴阳，坏德秽行。房与子云养徒各千人，君公遭
乱独不去，侩牛自隐。时人谓之论曰：“避世墙东王君
公。”

《郭宪传》：宪字子横，时匈奴数犯塞，帝患之，乃召百僚
廷议，宪以为天下疲敝，不宜动众，谏争不合，乃伏地
称眩瞀，不复言。帝令两郎扶下殿，宪亦不拜。帝曰：“常
闻关东觥觥，郭子横竟不虚也。”

《伏湛传》：湛，琅邪东武人也。九世祖胜，字子贱，所谓济
南伏生者也。自伏生已后，世传经学，清静无竞，故东
州号为伏不斗云。

《杜诗传》诗，建武七年，迁南阳太守。性节俭而政治清
平，以诛暴立威。善于计略，省爱民役，造作水排，铸为
农器，用力少，见功多，百姓便之。又修治陂池，广拓土
田，郡内比室殷足。时人方于召信臣，故南阳为之语
曰：“前有召父，后有杜母。”

《江革传》：革客下邳，穷贫，裸跣行，佣以供母，便身之物，
莫不必给。建武末年，与母归乡里，每至岁时，县当案
比，革以母老不欲摇动，自在辕中挽车，不用牛马。由
是乡里称之曰“江巨孝。”

《马严传》：“严字威卿，弟敦字孺卿，亦知名。援卒后，严乃
与敦俱归安陵，居钜下，三辅称其义行，号曰钜下二
卿。”

《黄香传》：香字文疆，江夏安陆人也。年九岁失母，思慕
憔悴，殆不免丧，乡人称其至孝。年十二，太守刘护闻
而召之，署门下孝子，甚见爱敬。香家贫，内无仆妾，躬
执辛勤，尽心奉养。遂博学经典，究精道术，能文章，京
师号曰“天下无双，江夏黄童。”初除郎中，元和元年，肃
宗诏香诣东观读所，未尝见书。香后告休，及归京师，
时千乘王冠。帝会中山邸，乃诏香殿下顾谓诸王曰：
“此天下无双，江夏、黄童者也。”左右莫不改观。

《杨政传》：政字子行，京兆人也。少好学，从代郡范升受
《梁丘易》，善说经书。京师为之语曰：“说经铿铿杨子行。”
《丁鸿传》：肃宗诏鸿与广平王羡及诸儒楼望成封、桓
郁、贾逵等，论定五经同异于北宫白虎观，使五官中
郎将魏应主承制问难，侍中淳于恭奏上，帝亲称制
临决。鸿以才高，论难最明，诸儒称之，帝数嗟美焉。时
人叹曰：“殿中无双丁孝公。”

《贾逵传》：逵为儿童，常在太学，不通人间事，身长八尺
二寸。诸儒为之语曰：“问事不休贾长头。”

《法真传》：顺帝前后四征，真曰：“吾既不能遁形远世，岂
饮洗耳之水哉。”遂深自隐绝，终不降屈。友人郭正称
之曰：“法真名可得闻，身难得而见，逃名而名我随，避
名而名我追，可谓百世之师者矣。”乃共刊石颂之，号
曰：元德先生。

《召驯传》：驯少习《韩诗》，博通书传，以志义闻，乡里号之
曰：“德行恂恂召伯春。”

《宋登传》：“登字叔阳，京兆长安人也。父由为太尉。登少
传欧阳尚书，教授数千人。为汝阴令。政为明能，号称
神父。”

《周泽传》：泽字穉都，光禄勋孙堪，字子穉。堪行类于泽，
故京师号曰“二穉。”
《冯衍传》：衍子豹，长好儒学，以《诗》《春秋》教丽山下，乡里
为之语曰：“道德彬彬冯仲文。”

《张堪传》：“堪字君游，南阳宛人也，为郡族姓。堪早孤，让
先父馀财数百万与兄子。年十六受业长安。志美行
厉，诸儒号曰圣童。”

《张霸传》：“霸字伯饶，蜀郡成都人也。年数岁而知孝让，
虽出入饮食，自然合礼，乡人号为张曾子。”

《周举传》：“阳嘉年，诏遣八使巡行风俗，皆选素有威名
者，乃拜举为侍中，与侍中杜乔、守光禄大夫周翊、前
青州刺史冯羡、尚书栾巴、侍御史张纲、兖州刺史郭
遵、太尉长史刘班，并守光禄大夫，分行天下。其刺史
二千石有臧罪显明者，驿马上之，墨绶以下，便辄收
举。其有清忠惠利，为百姓所安，宜表异者，皆以状上。”
于是八使同时俱拜，号曰《八俊》。

《鲁丕传》：丕字叔陵，元和元年征，再迁拜赵相。门生就
学者常百馀人，关东号之曰：“五经复兴。”鲁叔陵。
《苏章传》：章祖父纯，字桓公，有高名，性强切而持毁誉，
士友咸惮之。至乃相谓曰：见苏桓公，患其教责人，不
见又思之，三辅号为大人。

《杨震传》：震少好学，受《欧阳尚书》于太常桓都，明经博
览，无不穷究。诸儒为之语曰：“关西孔子杨伯起《贾彪传》：彪字伟节，兄弟三人，并有高名，而彪最优，故
天下称曰：“贾氏三虎。”伟节最怒。

《郑均传》：“均拜议郎告归，敕赐尚书禄以终其身，时人
号为白衣尚书。”

《梁冀传》：“冀立质帝。帝少而聪慧，知冀骄横，尝朝群臣，
目冀曰：‘此跋扈将军也’。冀闻，深恶之，遂令左右进鸩。”
《宦者传》：“徐璜，下邳良城人；贝瑗，魏郡元城人；左悺，河
南平阴人；唐衡，颍川郾人也。初，梁冀骄横益甚，帝欲
诛之，于是召璜、瑗等定议，诏收冀及宗亲党与悉诛
之，悺、衡迁中常侍，封璜武原侯，瑗东武阳侯，悺上蔡”
侯衡，汝阳侯。其后四侯转横，天下为之语曰：“左回天，
贝独坐；徐卧虎，唐两堕。”

《陈蕃传》：蕃友人朱震，字伯厚，初为州从事，奏济阴太
守单匡臧罪，并连匡兄中常侍车骑将军超。桓帝收
匡下廷尉，以谴超，超诣狱谢。三府谚曰：“车如鸡栖马
如狗，疾恶如风朱伯厚。”

《党锢传序》：“初，桓帝为蠡吾侯，受学于甘陵周福。及即
帝位，擢福为尚书。时同郡河南尹房植有名当朝，乡
人为之谣曰：‘天下规矩房伯武，因师获印周仲进’。后
汝南太守宗资任功曹范滂，南阳太守成琎亦委功
曹岑晊。二郡又为谣曰：‘汝南太守范孟博，南阳宗资
主画诺；南阳太守岑公孝，弘农成琎但坐啸’。因此流”
言转入太学，诸生三万馀人，郭林宗、贾伟节为其冠，
并与李膺、陈蕃、王畅更相褒重。学中语曰：“天下模楷，
李元礼不畏强御，陈仲举；天下俊秀，王叔茂，自是海
内希风之流。”遂共相摽搒，指天下名士为之称号，上
曰三君，次曰《八俊》，次曰《八顾》，次曰《八及》，次曰《八厨》，犹
古之八元、八恺也。窦武、刘淑、陈蕃为三君君者言一
世之所宗也。李膺荀昱杜密王畅刘祐魏朗赵典朱
㝢为八俊俊者言人之英也。郭林宗宗慈巴肃夏馥
范滂尹勋蔡衍羊陟为八顾顾者言能以德行引人
者也。张俭岑晊刘表陈翔孔昱范康檀敷翟超为八
及及者言其能导人追宗者也。度尚张邈王考刘儒
胡母班秦周蕃向王章为“八厨。”厨者，言能以财救人
者也。

《胡广传》：广达练事体，明解朝章，虽无謇直之风，屡有
补阙之益。故京师谚曰：“万事不理问伯始，天下中庸
有胡公。”

《周举传》：举字宣光，汝南汝阳人，陈留太守防之子。举
姿貌短陋，而博学洽闻，为儒者所宗。故京师为之语
曰：“五经纵横周宣光。”

《荀淑传》：淑补朗陵侯相，莅事明理，称为神君。有子八
人，俭、绲、靖、焘、汪、爽、肃、专，并有名称，时人谓之八龙。初，
荀氏旧里名西豪，颍阴令渤海苑康以为昔高阳氏
有才子八人，今荀氏亦有八子，故改其里曰高阳里。
靖有至行不仕，年五十而终，号元行先生。

《荀爽传》：爽字慈明，一名谞。幼而好学，年十二能通《春
秋》《论语》。太尉杜乔见而称之曰：“可为人师。”爽遂耽思
经书，庆吊不行，征命不应。颍川为之语曰：“荀氏八龙，
慈明无双。”

《郑元传》：北海相孔融深敬于元，屣履造门，告高密县
为元特立一乡，曰：“昔齐置士乡，越有君子军，皆异贤
之意也。郑君好学，实怀明德。昔太史公、廷尉吴公、谒
者仆射邓公，皆汉之名臣。又南山四皓，有园公、夏黄
公，潜光隐耀，世嘉其高，皆悉称公。然则公者，仁德之
正号，不必三事大夫也。今郑君乡宜曰郑公乡。昔东
海于公仅有一节，犹或戒乡人侈其门闾。矧乃郑公
之德，而无驷牡之路，可广开门衢，令容高车，号为通
德门。”

《袁闳传》：闳弟忠，忠子秘为郡门下议生。黄巾起，秘从
太守赵谦击之，军败，秘与功曹封观等七人以身捍
刃，皆死于阵，谦以得免。诏秘等门闾号曰“七贤。”
《黄宪传》：宪初举孝廉，又辟公府，友人劝其仕，宪亦不
拒之，暂到京师而还，竟无所就，年四十八终，天下号
曰“征君。”

《鲍昱传》：昱子德，修志节有名称，累官为南阳太守。时
岁多荒灾，唯南阳丰穰，吏人爱悦，号为“神父。”

《董宣传》：宣为洛阳令，搏击豪强，莫不震栗，京师号为
“卧虎”，歌之曰：“枹鼓不鸣董少平。”

《任文公传》：公孙述时，蜀武担石折文公曰：“噫西州智
士死，我乃当之。”自是常会聚子孙，设酒食。后三月果
卒。故益部为之语曰：“任文公，智无双。”

《锺皓传》：皓及荀淑并为士大夫所归慕，李膺常叹曰：
“荀君清识难尚，锺君至德可师。”

《许劭传》：“劭好人伦，多所赏识，兄虔亦知名汝南人称
平舆渊有二龙焉。”

《王允传》：允字子师，太原祁人也。世仕州郡，为冠盖。同
郡郭林宗尝见允而奇之曰：“王生一日千里，王佐才
也。”

《许慎传》：慎字叔重，汝南召陵人也。性淳笃，少博学经

为公惭卿，卿惭。长弟谌，字季方，与纪齐德同行，父子
并著高名，时号“三君。”每宰府辟召，常同时旌命，羔雁
成群，当世者靡不荣之。

《公孙瓒传》：诏拜瓒降虏校尉，封都亭侯，复兼领属国
长史，职统戎马，接连边寇。每闻有警，瓒辄厉色愤怒，
如赴仇敌，望尘奔逐，或继之以夜战。虏识瓒声，惮其
勇，莫敢抗犯。瓒常与善射之士数十人，皆乘白马，以
为左右翼，自号“白马义，从乌桓，更相告语，避白马长
史。”

《荀彧传》：南阳何颙名知人，见彧而异之曰：“王佐才也。”
《矫慎传》：慎同郡马瑶隐于汧山，以兔罝为事，所居俗
化，百姓美之，号马牧先生焉。

《刘儒传》：“儒字叔林，东郡平阳人也。郭林宗常谓儒口
讷心辩，有珪璋之质。”

《刘表传》：刘表字景升，山阳高平人，鲁恭王之后也。身
长八尺馀，姿貌温伟，与同郡张俭等俱被讪议，号为
“八顾。”

《任安传》：安字定祖，广汉绵竹人也。少游太学，受孟氏
《易》，兼通数经。又从同郡杨厚学图谶，究极其术，时人
称曰：“欲知仲桓问任安。”又曰：“居今行古。任定祖。”
《朱隽传》：自黄巾贼后，复有黑山黄龙白波左校郭大
贤、于氐根、青牛角、张白骑、刘石，左髭丈八、平汉大计
司隶掾哉雷公浮云飞燕白雀杨凤、于毒五鹿、李大
目、白绕、畦固、《苦唒》之徒，并起山谷间，不可胜数。其大
声者称“雷公”，骑白马者为“张白”骑，轻便者言“飞燕”，多
髭者号于氐根，大眼者为大目。如此称号，各有所因，
大者二三万，小者六七千。贼帅常山人张燕，轻勇趫
捷，故军中号曰“飞燕”，善得士卒心，乃与中山、常山、赵
郡、上党、河内诸山谷寇贼更相交通，众至百万，号曰
“黑山贼。”

《独异志》《武陵记》曰：后汉马融勤学，梦见一林花如绣
锦，梦中摘此花食之。及寤，见天下文词，无所不知，时
人号为“绣囊。”

《后汉》马略，年十七，闭室读书，九年不出，三日一食，续
命而已。乡里谓之“潜龙。”

珍珠船。龚舍初仕楚王，非其欲，见飞虫触蛛网而死，
叹曰：“仕宦亦人之网罗也。”挂冠而退，时谓之蜘蛛隐。
《拾遗记》：何休木讷多智，三坟五典、阴阳筭术，河洛谶
纬及远年古谚，历代图籍，莫不咸诵也。门徒有问者，
则为注记而口不能说，作《左氏膏肓》《公羊废疾》《穀梁
墨守》，谓之三阙。言理幽微，非知机藏，往不可通焉。及
郑康成蜂起而攻之，求学者不远千里，嬴粮而至，如
细流之赴巨海。京师谓康成为经神，何休为学海。
任末年十四时，学无常师，负笈不远崄阻，每言：“人而
不学，则何以成？”或依林木之下，编茅为庵，削荆为笔，
克树汁为墨，夜则映星望月，暗则缚麻蒿以自照。观
书有合意者，题其衣裳，以记其事。门徒悦其勤学，更
以净衣易之，非圣人之言不视。临终诫曰：“夫人好学，
虽死若存；不学者，虽存谓之行尸走肉耳。《河》《洛》秘奥，
非正典籍所载，皆注记于柱壁及园林树木。慕好学
者，来辄写之。”时人谓任氏为“经苑。”

曹曾家财巨亿，学徒有贫者，皆给食。天下名书，上古
以来文篆讹落者，曾皆刊正，垂万馀卷。及国难既夷，
收天下遗书于曾家，连车继轨，输于天府。诸弟子于
门外立祠，谓曰“曹师祠。”及世乱，家家焚庐，曾虑先文
湮没，乃积石为仓以藏书，故谓曹氏为“书仓。”

《高士传》：“安期生者，琅琊人也。受学河上丈人，卖药海
边，老而不仕，时人谓之千岁公。”

任安字定祖少好学隐山不营名利时人称安曰：“任
孔子。”

荀靖字叔慈，颍川人也。少有隽才，以孝著名。弟兄八
人，号曰“八龙。”阖门悌、睦，隐身修学，动止合礼。弟爽，字
慈明，亦以才显于当时。或问汝南许章曰：“爽与靖孰
贤？”章曰：“皆玉也。慈明外朗，叔慈内润。”

黄宪《外史避难篇》文：“龟龄迁为左冯翊，与相国王允
之子横掠良家女妇百人，充于阃室，为郑、卫之声，以
奉相国。京师丑之，虽髻童辈皆呼为粪中郎。”以其污
浊士林，为清论所鄙。

《下帷短牒》：蔡邕饮至一石，尝醉卧路旁，人每指之曰
“醉龙。”

《实宾录》：后汉秦袭为颍州太守，群从同时为二千石
者五人，故三辅号曰“万石秦家。”

《蜀志诸葛亮传》：“先主屯新野，徐庶见先主，先主器之，
谓先主曰：‘诸葛孔明者，卧龙也。将军岂愿见之乎’？”按
注《襄阳记》曰：“刘备访世事于司马德操，德操曰：‘儒生
俗士，岂识时务？识时务者，在乎俊杰，此间自有伏龙
凤雏’。备问为谁，曰：‘诸葛孔明庞士元也’。”

《关羽传》：羽闻马超来降，旧非故人。羽书与诸葛亮，问
超人才可谁比类。亮知羽护前，乃答之曰：“孟起兼资
文武，雄烈过人，一世之杰，黥彭之徒，当与翼德并驱争先，犹未及髯之绝伦逸群也。”羽美须髯，故亮谓之
髯。羽省书大悦，以示宾客。

《庞统传》：统字士元，襄阳人也。少时朴钝，未有识者。颍
川司马徽，清雅有知人鉴。统弱冠往见徽，徽采桑于
树上坐统在树下共语，自昼至夜。徽甚异之，称统当
为南州士之冠冕。由是渐显。

《秦宓传》：广汉太守夏侯纂请宓为师友祭酒称曰：“仲
父宓称疾。纂将功曹古朴厨膳，即宓第宴谈。纂问朴
曰：‘贵州养生之具，实绝馀州，不知士人何如馀州也’？
朴对曰：‘至于著作，为士师式，今天下所共闻也’。纂曰：
‘仲父何如’？”宓以簿〈手板也〉《击颊》曰：“愿明府勿以仲父之
言假于小草。民请为明府陈其本纪。”

《刘巴传》：魏尚书仆射陈群与丞相诸葛亮书，问巴消
息，称曰：“刘君子。初甚敬重焉。”

《杨仪传》注《楚国先贤传》云：“仪兄虑，字威方，少有德行，
为江南冠冕。州郡礼召，诸公辟请，皆不能屈。年十七
夭，乡人宗贵，号曰‘德行杨君’。”

《魏志吕布传》：“布便弓马，膂力过人，号为飞将。”

《许褚传》：太祖与韩遂、马超等单马会语，左右皆不得
从，唯将褚超负其力，欲前突。太祖素闻褚勇，疑从骑
是褚，乃问太祖曰：“公有虎侯者安在？”太祖顾指褚，褚
瞋目盻之，超不敢动，乃各罢。后数日会战，大破超等，
褚身斩首级，迁武卫中郎将。武卫之号，自此始也。军
中以褚力如虎而痴，故号曰虎痴。是以超问虎侯，至
今天下称焉。皆谓其姓名也。

《庞德传》：德南屯樊，讨关羽，樊下诸将以德兄在汉中，
颇疑之。德常曰：“我受国恩，义在效死，我欲身自击羽。
今年我不杀羽，羽当杀我。”后亲与羽交战，射羽中额，
时德常乘白马，羽军谓之白马将军，皆惮之。

《夏侯渊传》注《魏书》曰：渊为将，赴急疾，常出敌之不意，
故军中为之语曰：“典军校尉夏侯渊，三日五百，六日
一千。”

《曹休传》：休字文烈，太祖族子也。天下乱，宗族各散去
乡里，休年十馀岁丧父，独与一客担丧假葬，携将老
母渡江至吴，以太祖举义兵，易姓名，转至荆州，间行
北归，见太祖，太祖谓左右曰：“此吾家千里驹也。”
《邢颙传》：颙字子昂，太祖辟颙为冀州从事，时人称之
曰：“德行堂堂邢子昂。”

《华歆传》注《魏略》曰：“歆与北海邴原、管宁俱游学，三人
相善，时人号三人为一龙，歆为龙头，原为龙腹，宁为
龙尾。”臣松之以为邴根、矩之徽猷懿望，不必有愧华
公；管幼安含德高蹈，又恐弗当为尾。《魏略》此言，未可
以定其先后也。

歆为豫章太守，孙策略地江东，歆幅巾奉迎，策待以
上宾之礼。按注华峤《谱叙》曰：“是时四方贤士大夫避
地江南者甚众，皆出其下，人人望风。每策大会，坐上
莫敢先发言，歆时起更衣，则论议讙哗。歆能剧饮，至
石馀不乱，众人微察，尝以其整衣冠为异，江南号之
曰‘华独坐’。”

《魏志诸葛诞传》注：《世语》曰：“时当世俊士，散骑常侍夏
侯元、尚书诸葛诞、邓飏之徒共相显表，以元畴四人
为四聪，诞备八人为八达，中书令刘放子熙、孙资子
密、吏部尚书卫臻子烈三人咸不及比，以父居势位，
容之为三豫，凡十五人。帝以构长浮华，皆免官废职。”
《吴志孙策传》注：《吴历》曰：“曹公闻策平定江南，意甚难”
之，常呼“猘儿，难与争锋也。”

《周瑜传》：瑜少精意于音乐，虽三爵之后，其有阙误，瑜
必知之，知之必顾，故时人谣曰：“曲有误，周郎顾。”
《刘惇传》：惇字子仁，平原人也。遭乱避地，客游庐陵，事
孙辅，以明天官达占数，显于南土。每有水旱寇贼，皆
先时处期，无不中者。辅异焉，以为军师，军中咸敬事
之，号曰神明。

《华阳国志》：延熙七年秋九月，大司马琬以病固让州
职于费袆、董允。于是袆加大将军，领益州刺史，允加
辅国将军，守尚书令。允立朝正色处中，上则匡主，下
帅群司，于时蜀人以诸葛亮、蒋、费及允为四相，一号
“四英。”

《小名录》：“曹爽之专政也，其党何晏、邓飏、丁谧、爽敬之，
言无不从。”于时谤书谓台中三狗，“二狗崖柴不可当，
一狗凭点作狙囊。”三狗谓何、邓、丁点，爽小字，其意言
三狗皆欲啮人者。

《晋书宣帝纪》：“魏国既建，迁太子中庶子。每与大谋，辄
有奇策。为太子所信重，与陈群、吴质、朱铄号曰四友。”
《安平献王孚传》：“孚字叔达，宣帝次弟也。初，孚长兄朗
字伯达，宣帝字仲达，孚弟馗字季达，恂字显达，进字
惠达，通字雅达，敏字幼达，俱知名。故时号为八达焉。”
《王沉传》：“沉，正元中迁散骑常侍、侍中，典著作，与荀𫖮”、
阮籍共撰《魏书》，多为时讳，未若陈寿之《实录》也。时魏
高贵乡公好学有文才，引沉及裴秀数于东堂讲䜩
属文，号沉为“文籍先生”，秀为儒林丈人。

有盛名，宾客甚众。秀年十岁，有诣徽者，出则过秀。然
秀母贱，嫡母宣氏不之礼，尝使进馔于客，见者皆为
之起。秀母曰：‘微贱如此，当应为小儿故也。宣氏知之，
后遂止。时人为之语曰：‘后进领袖有裴秀’’。”秀子𬱟，字
逸民，弘雅有远识，博学稽古，自少知名。御史中丞周
弼见而叹曰：“𬱟若武库，五兵纵横，一时之杰也。”
《裴楷传》：楷风神高迈，容仪俊爽，博涉群书，特精理义，
时人谓之玉人。又称见裴叔则如近玉山，照暎人也。
《羊祜传》：祜举上计吏，州四辟从事秀才，五府交命，皆
不就。太原郭奕见之曰：“此今日之颜子也。”

《卫瓘传》：“瓘转中书郎，时权臣专政，瓘优游其间，无所
亲疏，甚为傅嘏所重，谓之甯武子。”咸宁初，征拜尚书
令。瓘学问深博，明习文艺，与尚书郎敦煌索靖俱善
草书，时人号为“一台二妙。”

《石苞传》：苞字仲容，渤海南皮人也。雅旷有智局，容仪
伟丽，不修小节，故时人为之语曰：“石仲容，姣无双。”
《杜预传》：预在内七年，损益万机，不可胜数，朝野称美，
号曰杜武库。言其无所不有也。羊祜卒，拜镇南大将
军，都督荆州诸军事。孙皓既平，预还镇，修召信臣遗
迹，激用滍淯诸水，以浸原田万馀顷，分疆刊石，使有
定分，公私同利，众庶赖之，号曰《杜父》。

《荀崧传》：崧字景猷，颍川临颍人，魏太尉彧之元孙也。
父𫖳，羽林右监，安陵乡侯，与王济、何劭为拜亲之友。
崧志操清纯，雅好文学，龆龀时族，曾祖𫖮见而奇之，
以为必兴𫖳门。弱冠，太原王济甚相器重，以方其外
祖。陈郡袁侃谓侃弟奥曰：“近见荀监子清虚明理，当
不及父，德性纯粹，是贤兄辈人也。”其为名流所赏如
此。

《嵇含传》：“含字君道，祖喜，徐州刺史。父蕃，太子舍人。含
好学能属文，家在巩县亳丘，自号亳丘子，门曰归厚
之门，室曰慎终之室。”

《张翰传》：翰字季鹰，吴郡吴人也。父俨，吴大鸿胪。翰有
清才，善属文，而纵任不拘，时人号为“江东步兵。”
《陆云传》：云字士龙，六岁能属文，性清正，有才理。少与
兄机齐名，虽文章不及机，而持论过之，号曰“二陆。”幼
时，吴尚书广陵闵鸿见而奇之，曰：“此儿若非龙驹，当
是凤雏。”

《贾充传》：充薨，以外孙韩谧嗣。谧权过人主。渤海石崇、
欧阳建，荥阳潘岳，吴国陆机、陆云，兰陵缪征，京兆杜
斌、摰虞，琅琊诸葛诠，弘农王粹，襄城杜育，南阳邹捷，
齐国左思，清河崔基，沛国刘瓌，汝南和郁周恢，安平
索秀，颍川陈眕，太原郭彰，高阳许猛，彭城刘讷，中山
刘舆、刘琨，皆傅会于谧，号曰“二十四友。”其馀不得预
焉。

《夏侯湛传》：湛幼有盛才，文章宏富，善构新词，而美容
观，与潘岳友善，每行止同舆接茵，京师谓之连璧。
《嵇康传》：康所与神交者，惟陈留阮籍，河内山涛。豫其
流者，河内向秀，沛国刘伶。籍兄子咸，琅琊王戎，遂为
竹林之游。世所谓“竹林七贤也。”

《张亢传》：“亢字季阳，才藻不逮二昆，亦有属缀，又解音
乐伎术。时人谓载、协、亢、陆机云曰二陆三张。”

《孔愉传》：愉字敬康，会稽山阴人也。其先世居梁国，曾
祖潜，太子少傅，汉末避地会稽，因家焉。祖竺，吴豫章
太守。父恬，湘东太守。从兄侃，大司农，俱有名江左。愉
年十三而孤，养祖母以孝闻。与同郡张茂字伟康、丁
潭字世康齐名，时人号曰“会稽三康。”

《石崇传》：“欧阳建字坚石，世为冀方右族，雅有理思，才
藻美赡，擅名北州。时人为之语曰：‘渤海赫赫，欧阳坚
石’。”

《干宝传》：宝兄常病气绝，积日不冷，后遂寤云：见天地
间鬼神事，如梦觉，不自知死。宝以此遂撰集古今神
祇灵异，人物变化，名为《搜神记》，凡二十卷，以示刘惔，
惔曰：“卿可谓鬼之董狐。”

《曹摅传》：摅补临淄令。狱有死囚，岁夕摅行狱，愍之曰：
“卿等不幸致此，非所如何！新岁人情所重，岂不欲暂
见家邪？”众囚皆涕泣曰：“若得暂归，死无恨也。”摅悉开
狱出之，克日令还。掾吏固争，咸谓不可。摅曰：“此虽小
人，义不见负，自为诸君任之。”至日相率而还，并无违
者，一县叹服，号曰圣君。

《韩恒传》：恒字景山，灌津人也。父默，以学行显名。恒少
能属文，师事同郡张载，载奇之曰：“王佐才也。”

《温羡传》：“羡字长卿，太原祁人，汉护羌校尉序之后也。”
祖魏扬州刺史。父恭，济南太守。兄弟六人，并知名
于世，号曰“六龙。”

《王导传》：导为政务在清静，每劝帝克己励节，匡主宁
邦。于是尢见委仗，情好日隆，朝野倾心，号为“仲父。”
《皇甫谧传》：谧沉静寡欲，始有高尚之志，以著述为务，
自号元晏先生。

《索靖传》：靖字幼安，敦煌人也。累世官族。父湛，北地太
守。靖少有逸群之量，与乡人氾衷、张甝、索紒、索永，俱诣太学，驰名海内，号称“敦煌五龙。”

《卞壸传》：壸字望之，济阴冤句人也。祖统，琅邪内史。父
粹，以清辩鉴察称。兄弟六人，并登宰府，世称“卞氏六
龙，元仁无双。”

《苟晞传》：东海王越迁晞征东大将军，开府仪同三司，
加侍中，假节都督青州诸军事，领青州刺史，进为郡
公。晞乃多置参佐，转易守令，以严刻立功，日加斩戮，
流血成川，人不堪命，号曰“屠伯。”顿丘太守魏植为流
人所逼，众五六万，大掠兖州。晞出屯无盐，以弟纯领
青州，刑杀更甚于晞，百姓号“小苟酷于大苟。”

《刘琨传》：琨兄舆，字庆孙，隽朗有才局，与琨并尚书郭
弈之甥，名著当时。京都为之语曰：“洛中弈弈，庆孙越
石。”东海王越召之，以为上佐。命议如流，酬对款密。时
人服其能，比之陈遵。时称越府有三才：潘滔大才，刘
舆长才，裴邈清才。

《谢元传》：元转散骑常侍，左将军会稽内史。时吴兴太
守晋宁侯张元之亦以才学显，自吏部尚书，与元同
年之郡，而元之名亚于元，时人称为“南北二元，论者
美之。”

《王羲之传》：羲之为从伯敦导所器重。时陈留阮裕有
重名，为敦主簿。敦尝谓羲之曰：“汝是吾家佳子弟，当
不减阮主簿。”裕亦目羲之与王承、王悦为王氏三少。
《刘惔传》：惔字真长，沛国相人也。祖宏，字终嘏，光禄勋。
宏兄粹，字纯嘏，侍中。宏弟潢，字冲嘏，吏部尚书。并有
名中朝。时人语曰：“洛中雅雅有三嘏。”

《桓彝传》：“彝字茂伦。少与庾亮深交，雅为周𫖮所重。𫖮
尝叹曰：‘茂伦嵚崎历落，固可笑人也’。”

《罗含传》：“含为郡功曹，刺史庾亮以为部江夏从事。太
守谢尚与含为方外之好，乃称曰：‘罗君章可谓湘中
之琳琅’。寻转州主簿。后桓温临州，又补征西参军。温
尝使含诣尚，有所检劾。含至，不问郡事，与尚累日酣
饮而还。温问所劾事，含曰：‘公谓尚何如人’？温曰：‘胜我
也’。含曰：‘岂有胜公而行非耶？故一无所问。温奇其意’”
而不责焉。转州别驾。以廨舍諠扰，于城西池小洲上
立茅屋，伐木为材，织苇为席而居，布衣疏食，晏如也。
温尝与寮属䜩会，含后至，温问众坐曰：“此何如人？”或
曰：“可谓荆楚之材。”温曰：“此自江左之秀，岂惟荆楚而
已。”

《王彪之传》：“彪之字叔武，年十二，须鬓皓白，时人谓之
王白头。”

《顾荣传》：荣字彦先，吴国吴人也。为南土著姓。祖雍，吴
丞相。父穆，宜都太守。荣机神朗悟，弱冠仕吴，为黄门
侍郎，太子辅义都尉。吴平，与陆机兄弟同入洛，时人
号为“三俊。”

《张骏传》：骏厉操改节，勤修庶政，总御文武，咸得其用，
远近嘉咏，号曰“积贤君。”

《褚裒传》：裒少有简贵之风，与京兆杜乂俱有盛名，冠
于中兴。谯国桓彝见而目之曰：“季野有皮里春秋。”言
其外无臧否，而内有所褒贬也。谢安亦雅重之，恒云
“裒虽不言，而四时之气亦备矣。”

《胡毋辅之传》：辅之少擅高名，有知人之鉴。性嗜酒任
纵，不拘小节。与王澄、王敦、庾敳俱为太尉王衍所昵，
号曰四友。澄尝与人书曰：“彦国吐佳言如锯木屑，霏
霏不绝。”诚为后世领袖也。

《诸葛恢传》：“恢字道明。于时颍川荀闿，字道明，陈留蔡
谟，字道明，与恢俱有名誉，号曰‘中兴三明。人为之语
曰：‘京师三明各有名，蔡氏儒雅荀葛清’’。”

《薛兼传》：“兼字令长，丹阳人也。祖综，任吴尚书仆射。父
莹，有名吴朝。吴平，为散骑常侍。兼清素有器宇，少与
同郡纪瞻、广陵闵鸿、吴郡顾荣、会稽贺循齐名，号为
五俊。初入洛，司空张华见而奇之曰：‘皆南金也’。”
《王衍传》：“衍隽秀有令望，希心元远，未尝语利。王敦过
江，常称之曰：‘夷甫处众中，如珠玉在瓦石间’。顾恺之
作画”赞，亦称衍“岩岩清峙，壁立千仞。”其为人所尚如
此。

《王绥传》：“绥字彦猷，少有美称，厚自矜迈，实鄙而无行。
愉为殷桓所捕，绥未测存亡，在都有忧色，居处饮食，
每事贬降，时人每谓为试守孝子。”

《荀羡传》：羡拜秘书丞义兴太守，征北将军褚裒以为
长史。既到，裒谓佐吏曰：“荀生资逸群之气，将有冲天
之举，诸君宜善事之。”

《庾冰传》：“冰字季坚。兄亮以名德流训，冰以雅素垂风，
诸弟相率莫不好礼，为世论所重，亮常以为庾氏之
宝。”

《韩伯传》：伯字康伯，清和有思理，留心文艺。舅殷浩称
之曰：“康伯能自标置，居然是出群之器。”颍川庾龢名
重一时，少所推服，常称伯及王坦之曰：“思理伦和，我
敬韩康伯；志力彊正，吾愧王文度。”自此以还，吾皆百
之矣。

《王弥传》：弥亡入长广山为群贼。弥多权略，凡有所掠，
必豫图成败，举无遗策。弓马迅捷，膂力过人，青土号为“飞豹。”

《羊曼传》：“曼任达颓纵，好饮酒。温峤、庾亮、阮放、桓彝同
志友善，并为中兴名士。时州里称陈留阮放为宏伯，
高平郄鉴为方伯，泰山胡毋辅之为达伯，济阴卞壸
为裁伯，陈留蔡谟为朗伯，阮孚为诞伯，高平刘绥为
委伯，而曼为䵬伯，凡八人，号兖州八伯。盖拟古之八
儁也。
曼弟聃字彭祖，少不经学，时论皆鄙其凡庸。先”是，兖
州有“八伯”之号，其后更有四伯。大鸿胪陈留江泉以
能食为谷伯，豫章太守史畴以大肥为笨伯，散骑郎
高平张嶷以狡妄为猾伯，而聃以狠戾为琐伯，盖拟
古之《四凶》。

《苻朗传》：朗字元达，坚之从兄也。性宏达，神气爽迈，幼
怀远操，不屑时荣。坚尝目之曰：“吾家千里驹也。”
《江统传》：统字应元，陈留圉人也。祖蕤，以义行称，为谯
郡太守，封亢父男。父祚，南安太守。统静默有远志，时
人为之语曰：“嶷然稀言江应元。”

《谢尚传》：尚善音乐，博综众艺，司徒王导深器之，比之
王戎，常呼为“小安丰。”

《王坦之传》：坦之字文度，弱冠与郄超俱有重名。时人
为之语曰：“盛德绝伦郄嘉宾，江东独步王文度。”嘉宾，
超小字也。

《谢石传》：石少患面疮，疗之莫愈，乃自匿，夜有物来舐
其疮，随舐随差，舐处甚白，故世呼为“谢白面。”

《荀勗传》：藩子闿，字道明，亦有名称，京师为之语曰：“洛
中英英荀道明。”

《顾恺之传》：恺之在桓温府，常云：“恺之体中痴黠各半，
合而论之，正得平耳。”故俗传恺之有三绝：才绝，画绝，
痴绝。

《庾衮传》：“衮州郡交命察孝廉，举秀才，清白异行，皆不
降志，世遂号之为异行。”

《杜轸传》：轸迁尚书郎，轸博闻广涉，奏议驳论，多见施
用，时涪人李骧亦为尚书郎，与轸齐名，每有论议，朝
廷莫能逾之，号“蜀有二郎。”

《郄超传》：超字嘉宾，桓温辟为征西大将军掾，温迁大
司马，又转为参军。温英气高迈，罕有所推，与超言，常
谓不能测，遂倾意礼待，超亦深自结纳。时王珣为温
主簿，亦为温所重，府中语曰：“髯参军，短主簿，能令公
喜，能令公怒。”超髯珣短故也。

《孙恩传》：“恩据会稽，自号征东将军，号其党曰长生人。”
《周𫖮传》：𫖮字伯仁，安东将军浚之子也。少有重名，神
彩秀彻，虽时辈亲狎莫能媟也。司徒掾同郡贲嵩有
清操，见𫖮叹曰：“汝颍固多奇士。自顷雅道陵迟，今复
见周伯仁，将振起旧风，清我邦族矣。”广陵戴若思东
南之美，举秀才入洛，素闻𫖮名，往候之，终坐而出，不
敢显其才辩。𫖮从弟穆亦有美誉，欲陵折𫖮，𫖮陶然
弗与之校，于是人士益宗附之。庾亮尝谓𫖮曰：“诸人
咸以君方乐广。”𫖮曰：“何乃刻画无盐，唐突西施也！”𫖮
初以雅望获海内盛名，后颇以酒失为仆射，略无醒
日，时人号为“三日仆射。”庾亮曰：“周侯末年，所谓凤德
之衰也。”

《和峤传》：峤为颍川太守，为政清简，甚得百姓欢心。太
傅从事中郎庾𫖮见而叹曰：“峤森森如千丈松，虽礧
砢多节目，施之大厦，有栋梁之用。”

《袁山松传》：“山松善音乐，旧歌有《行路难》曲，辞颇疏质。
山松好之，乃文其辞句，婉其节制，每因酣醉纵歌之，
听者莫不流涕。”初，羊昙善唱乐，桓伊能挽歌，及山松
《行路难》继之，时人谓之“三绝。”

《王蕴传》：蕴子爽，尝与会稽王道子饮，道子醉，呼爽为
小子。爽曰：“亡祖长史，与简文皇帝为布衣之交，亡姑
亡姊，伉俪二宫，何小子之有？”

《陶潜传》：“潜少怀高尚，博学善属文，颖脱不羁，任真自
得，为乡邻之所贵。尝著《五柳先生传》以自况曰：先生
不知何许人，不详姓字，宅边有五柳树，因以为号焉。”
《拾遗记》：“晋武帝为抚军时，有一老羌，姓姚名馥，好读
书嗜酒，每醉时，好言帝王兴亡之事。善滑稽，尝叹云：
‘九河之水不足以渍麹糵，八薮之木不足以作薪蒸’”；
七泽之麋，不足以充庖俎。凡人禀天地之精灵，不知
饮酒者动肉含气耳，何必土木之偶而无心识乎？好
啜浊糟，常言渴于醇酒。群辈常弄狎之，呼为渴羌。
《豫章古今记》：“邓通字子渊，豫章人。有学行，为太守，凝
然恬默，京师号‘邓独坐’。”

《永嘉郡记》：乐成张廌者，隐居颐志，家有苦竹数十顷，
在竹中为屋，常居其中。王右军闻而造之，廌逃避竹
中，不与相见，郡号为“竹中高士。”

《世说》：阮宣子有令闻，太尉王夷甫见而问曰：“老庄与
圣教同异？”对曰：“将无同。”太尉善其言，辟之为掾，世谓
三语掾。

世称庾文康为丰年玉，穉恭为荒年谷，《庾家论》云：“是
文康称恭为荒年谷，庾长仁为丰年玉。”

《十六国春秋？前秦录》：东海王雄，字元才，洪之季子也建武中拜龙骧将军。雄头大足短，故军中称为“大头
龙骧。”

《西州后贤志》：“李宓六子，皆英挺秀逸，号曰六龙。
杜轸二子，长子毗，字长基；少子秀，字彦颖。珪璋琬琰，
世号二凤。”

珍珠船：夏侯隐每登山渡水，闭目美睡，同行闻其鼾
声而不蹉跌，谓之“睡仙。